b"\n_START_ARTICLE_\nEsgl\xc3\xa9sia de Sant Jaume de Llierca\n_START_SECTION_\nDescripci\xc3\xb3\n_START_PARAGRAPH_\nSant Jaume de Llierca ha disposat en el transcurs del temps de diversos temples. L'actual va ser bastit en les primeres d\xc3\xa8cades del segle XX, utilitzant per decorar-lo motius neorom\xc3\xa0nics com ara arquets cecs, faixes llombardes, etc._NEWLINE_\xc3\x89s de tres naus, separades per pilars i arcs torals de mig punt. L'altar major, de recent construcci\xc3\xb3, est\xc3\xa0 dedicat a Sant Jaume, patr\xc3\xb3 del poble i als costats hi ha imatges de Sant Mateu i Sant Josep._NEWLINE_La pica baptismal conservada a l'interior del temple, est\xc3\xa0 avui dia en des\xc3\xbas. Correspon a un temple anterior a l'actual, est\xc3\xa0 situada a la nau dreta del temple, tancada per unes portes de fusta. No disposa de cap mena d'ornamentaci\xc3\xb3. Les seves mides s\xc3\xb3n 80 cm de di\xc3\xa0metre, i 60 cm d'al\xc3\xa7ada.\n_START_SECTION_\nHist\xc3\xb2ria\n_START_PARAGRAPH_\nDins el temple podem veure tres altars laterals; el primer, dedicat a la Verge Maria i al Sagrat Cor; l'altre, a la Pur\xc3\xadssima Concepci\xc3\xb3 i a Jes\xc3\xbas a la Creu; el darrer, a la Verge i els quatre evangelistes._NEWLINE_Aix\xc3\xad mateix, a l'interior de l'esgl\xc3\xa9sia de Sant Jaume es guarda una pica baptismal molt anterior a la construcci\xc3\xb3 de l'actual temple, i una creu de plata situada davant l'altar major."